《送华阳刘法师》
宋代·黄履

餐霞积金峰，行年五十六。身轻旷世龟，眸莹新生犊。

偶乘飞凫来，就我檐下宿。倾盖如久要，片言会心曲。

嗟余亦何有，所慎止能烛。乍聆屑霏霏，虚室增兰馥。

仙经累万卷，学者纷麻粟。大车循垣途，几人契华毂。

赤水遗玄珠，离智不能烛。延章洞秋石，应手黄芽熟。

先生得何深，清名达尧屋。优诏辞窐衡，太平高逸躅。

阴功期三千，馀事付神箓。腊穷一雨清，归兴蔼幽谷。

安期枣如瓜，茅君朮比玉。临行笑遗余，可返鬓毛绿。

屈眴文兜绵，团虬色浮粥。聊将报齐桃，不俟从季卜。

白云暂去来，碧岭本无辱。预为明月思，可望不可掬。

作者简介：（?—1101）宋邵武人，字安中。仁宗嘉祐二年进士。神宗时累迁御史中丞。哲宗即位，除翰林学士，以承蔡确、章惇风旨，排击正人，为言官论罪，出知越州，历徙五州三府。绍圣初，复召为御史中丞，上章言司马光变更新法为罪，极论吕大防、刘挚、梁焘垂帘时事，乞正典刑。拜尚书右丞。以论救邹浩，罢知亳州。徽宗立，复拜尚书右丞，寻罢。